Pret en omgee op resies deur stad | Netwerk24
Pret en omgee op resies deur stad
The Mean Team met van links Lize Bosman, Annie Coetzee, Bernard van Jaarsveld en Hendrik Kotze smeer broodjies by Pimento op die hoofkampus van die Universiteit van die Vrystaat voordat dit aan behoeftige mense uitgedeel is.Foto’s: Verskaf
Die Gateway Church het Saterdag (23/11) ’n opwindende Amazing Race deur Bloemfontein aangebied waar 16 spanne allerlei interessante opdragte moes uitvoer.
Een van die Amazing Race se leidrade was verlede week in Bloemnuus versteek.
Trix Roux, een van die organiseerders van die uitstappie, sê alles moes pret wees, maar daar was ook punte waar deelnemers belangrike gemeenskapsdiens moes verrig.
Spanne het onder meer broodjies gemaak en afgelewer in Oranjesig waar dit saam met die liefdadigheidsorganisasie Genade in Aksie aan behoeftiges uitgedeel is.
Spanne het rommel in Langenhovenpark opgetel.
Die 16 spanne wat aan die wedloop deelgeneem het, het ook besoek gebring aan ’n paar van Athalia-uitreik se huise waar hulle tyd saam met die inwoners deurgebring het.
Van die prettige aktiwiteite waaraan deelnemers moes deelneem, was ’n oefenklas in ’n gimnasium, ’n legkaart wat voltooi moes word by Elude Escape Room en hulle moes sleutels uit ’n swembad duik en die regte een vind om ’n houer oop te sluit. Hulle moes ook wors in ’n slaghuis stop en hul gholfvernuf vertoon deur ’n teiken met ’n gholfbal raak te slaan.
Die wenspan vir die dag was Super 7, tweede was Uncalled Four en in die spanne wat beloon is vir die meeste gees is die A-Team en Kingfishers.